cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy cy cy cy cy cy cy cy cy cy cy cy cy cy cy cy cy en en cy cy en su de cy cy af cy cy en cy en es
Côr yr Eisteddfod yn torri tir newydd | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Shw'mae Su'mae: Dysgu Cymraeg
Mas ar y Maes
Côr yr Eisteddfod yn torri tir newydd
Bydd cyngerdd nos Sul yr Eisteddfod Genedlaethol eleni yn torri tir newydd wrth i Gôr yr Eisteddfod berfformio dau waith gwahanol iawn.
Bydd cyngerdd nos Sul yr Eisteddfod Genedlaethol eleni yn torri tir newydd wrth i Gôr yr Eisteddfod berfformio dau waith gwahanol iawn.
Bydd dwy hanner bendant i’r cyngerdd, gyda’r hanner cyntaf yn gyfle i fwynhau addasiadau arbennig a newydd sbon o rai o oreuon y byd pop Cymraeg wedi’u cyfuno gyda rhai o alawon mwyaf adnabyddus y byd clasurol.
Y cerddor amryddawn, Geraint Cynan sy’n gyfrifol am y gwaith, ac wrth drafod y trefniannau dywedodd, “Mae’r cynsail o ail-drefnu cerddoriaeth yn britho sawl maes cerddorol – cadwyni alawon gwerin, alaw ac amrywiadau ym maes clasurol, amryw ddehongliadau o’r Great American Songbook a maes jazz i enwi ond ychydig.
“Mae’n ffenomen gymharol newydd i faes canu cyfoes Cymraeg, ond bwriad y prosiect yw mynd â rhai o ganeuon eiconig y sîn allan o’u cynefin a’u huno â rhai o weithiau cerddorol mwyaf godidog a swmpus y flodeugerdd glasurol mewn arbrawf heriol a blaengar.”
Bydd y rhan yma o’r cyngerdd yn daith llawn emosiwn, drama, egni a llonyddwch - gan gychwyn gyda thamaid o ‘Baroc a Rôl’ wrth i glasur Y Blew, Maes B gael ei chyfuno gyda champwaith Handel, Sadoc Ŵr Duw - cyn symud ymlaen at bob math o gyfuniadau gwreiddiol, o Safwn yn y Bwlch gan Hogia’r Wyddfa a symudiad cyntaf Chweched Concerto Brandenburg gan Bach, i Tryweryn, Meic Stevens, sydd wedi’i chyfuno gyda’r farwnad hyfryd When I am laid in earth o’r opera Dido ac Aeneas gan Purcell, a llawer mwy.
Meddai Elen Elis, Trefnydd a Phennaeth Artistig yr Eisteddfod, “Mae hwn wedi bod yn brosiect arbennig iawn i weithio arno fo dros y flwyddyn ddiwethaf.  Bu’n eithaf anodd egluro’r cysyniad i bobl ar y cychwyn, ond unwaith i’r côr ddechrau dysgu trefniannau hyfryd Geraint, roedd pawb wedi gwirioni gyda’r gweithiau, ac mae’n amlwg hefyd ei fod wedi cydio yn nychymyg y gynulleidfa hefyd gan fod hwn yn un o’r nosweithiau cyntaf i werthu allan.
“Y gobaith mawr yw y bydd y trefniannau hyfryd yma’n cael eu perfformio’n rheolaidd ar lwyfannau ar draws Cymru ar ôl y premiere yng Nghanolfan Mileniwm Cymru nos Sul.”
Hen ffefryn yw seren ail hanner y cyngerdd, neu i fod yn fanwl gywir, gwedd cwbl newydd ar hen ffefryn wrth i ni gyflwyno Teilwng yw’r Oen ar gyfer y mileniwm newydd.
Mae’r cerddorion Meilir Gwynedd a John Quirk wedi dychwelyd at waith gwreiddiol Handel, Y Meseia, a chydag addasiad newydd o’r geiriau gan y Parchedig John Gwilym Jones, dyma premiere byd Teilwng yw’r Oen, 2018.
Meddai Meilir Gwynedd, “Mae gweithio ar y prosiect yma wedi bod yn gymaint o hwyl, ac yn agoriad llygad i mi fel cerddor.  Wrth ddadansoddi’r gwaith gwreiddiol, ro’n i’n hedmygu Handel a’i ddawn yn fwy a mwy, yn enwedig gan ei fod wedi cyfansoddi’r cyfan mewn llai na mis!
“Mae ‘na nifer o arddulliau yn y sioe, o roc trwm i werin, gyda chyffyrddiadau o soul ac ambell dwtch o’r felan.  Does ‘na ddim ffiniau yn yr Eisteddfod yn y Bae eleni, ac mae’r un peth yn wir am y sioe yma hefyd!”
Ychwanegodd Elen Elis, “Nid ar chwarae bach mae hyfforddi côr o dros 350 o aelodau, ac mae ein diolch ni’n fawr i bawb sydd wedi bod yn rhan o’r prosiect eleni, ac yn arbennig i Jeffrey Howard sydd wedi tynnu popeth ynghyd fel ein Cyfarwyddwr Cerddorol.
“Rwy’n sicr bod y côr wedi cael modd i fyw yn cydweithio ar ddau beth mor wahanol dros y misoedd diwethaf – ac rwy’n sicr y bydd y gynulleidfa hefyd wrth eu boddau wrth glywed y fath amrywiaeth ar lwyfan y Pafiliwn.”
Noddir y cyngerdd gan Gontractwyr Peirianneg Sifil Griffiths.
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.